钦定古今图书集成/明伦汇编/氏族典/第227卷 > 杨谅
## 钦定古今图书集成/明伦汇编/氏族典/第227卷 > 杨谅

按《隋书庶人谅传》：“谅字德章，一名杰。开皇元年，立为
汉王。十二年为雍州牧，加上柱国右卫大将军。岁馀，
转左卫大将军。十七年，出为并州总管。辽东之役，以
谅为行军元帅，遇疾疫，不利而还。以太子谗废，居常
怏怏，阴有异图。王𫠆者，梁将王僧辩之子也，少倜傥，
有奇略，为谅咨议参军。萧摩诃者，陈氏旧将。二人俱”
不得志，每郁郁思乱，并为谅所亲善。及蜀王以罪废，
谅愈不自安。会高祖崩，征之不赴，遂发兵反。杨素击
之，谅穷蹙，降于素。百寮奏谅罪当死，帝曰：“朕终鲜兄
弟，情不忍言。”欲屈法恕谅一死。于是除名为民，绝其
属籍，竟以幽死。子颢因而禁锢。宇文化及弑逆之际
遇害。